Kultura Maribor

To je da gagneš - 35 let kasneje
2026-01-21 19:00 - 22:00 (Europe/Paris) | Kulturni inkubator
To je da gagneš – 35 let kasneje
Literarni dogodek z udeleženci in udeleženkami šole kreativnega pisanja MKC Maribor leta 1991
Sreda, 21. januar 2026 // ob 19.00 // Kulturni inkubator
Spominski skupinski literarni dogodek, za katerega je podal organizirano pobudo pisec in nekdanji urednik MKC-jeve literarne sekcije Jože Kos Sine, bo v organizaciji MKC Maribor izveden v sredo, 21. januarja 2026, v Kulturnem inkubatorju (Koroška cesta 18, Maribor) s pričetkom ob 19. uri.

Javni dogodek je namenjen obeležitvi okrogle obletnice in hkrati predstavitvi ter prevetritvi ustvarjalnega angažmaja avtoric in avtorjev, ki so pred tremi desetletji in pol obiskovali prvo šolo kreativnega pisanja, ki je pod okriljem literarne sekcije MKC Črka potekala v tedanjih prostorih galerije Media Nox na Orožnovi ulici v Mariboru. Na literarnem dogodku se bodo predstavile in predstavili: Stanka Devjak, Aleš Friedl, Anita Hrast, Jože Kos Sine, Renata Trajbar Kurbus, Bojan Schwentner in Breda Slavinec.
Na dogodku bomo prisluhnili izbrani poeziji in odlomkom iz proznih del zgoraj navedenih udeleženk in udeleženev šole kreativnega pisanja Mladinskega kulturnega centra Maribor, ki so s svojimi objavami sodelovali v literarnem zborniku To je da Gagneš, pripravljenem in izdanem ob zaključku šole kreativnega pisanja. V zborniku so svoja dela objavile_li še: Nada Antauer, Mojca Ivankovič (Kacjan), Mojca Kopše, Sabina Kopše, Beno Tišler in Janja Vidmar. Slednja je prispevala tudi zanimivo likovno opremo za zbornik (kasneje je postala renomirana pisateljica).

Po branju leposlovja bo sledil pogovor z nastopajočimi, ki ga bo usmerjal pisec in družbeni aktivist Jože Kos Sine, leta 1991 urednik MKC Črke in organizator šole kreativnega pisanja. Nastopajoči so predstavniki in predstavnice družbeno-kritične generacije, rojene povečini konec petdesetih in v šestdesetih letih prejšnjega stoletja, ki so leta 1991 kot mladi nadebudni literati in literatke obiskovali nekajmesečno serijo literarnih, kreativno-pišočih delavnic v organizaciji MKC Maribor, večina od njih pa je bila v tistem času tudi obiskovalcev in obiskovalk literarnih dogodkov MKC Črke v Galeriji Media Nox na Orožnovi ulici.
V pogovoru bomo izvedeli, kakšne teme so jih zanimale nekoč in katere jih zanimajo danes, na kakšen način se je spremenil njihov ustvarjalni pristop, kaj jim je književnost pomenila nekoč in kaj jim pomeni danes …. Prisluhnili bomo branju izbranih del iz njihovega nekdanjega in sedanjega ustvarjalnega obdobja, gostje pa bodo povedali tudi kaj zanimivega o svojem življenju in prehojeni literarni poti med letoma 1991 in 2025.
Na literarnem dogodku se bodo predstavile in predstavili:
Stanka Devjak (1965) je diplomirala na mariborski Ekonomsko-poslovni fakulteti. Piše pesmi in pravljice. Izdala je dve pesniški zbirki, pri različnih založbah pa je izšlo več njenih otroških slikanic s postnimi, velikonočnimi ter predvsem adventnimi in božičnimi besedili. Za svoja besedila je prejela več nagrad (v Italiji in Avstriji). Živi v Mariboru, zaposlena je v Lenartu v Slovenskih goricah.
~ ~ ~
Aleš Friedl (1961) je po končani Gimnaziji Ljubljana Bežigrad diplomiral iz psihologije na Filozofski fakulteti v Ljubljani. Med leti 1985 in 1991 je bival v Mariboru. V tem času se je intenzivneje ukvarjal z literaturo (pred tem pa – v obdobju od 1975 do 1985 – z likovno umetnostjo). V Mariboru je bil zaposlen v Gradbenem podjetju Stavbar, od leta 1991 dalje pa v Psihiatrični bolnišnici Ormož. Leta 1996 je končal s specializacijo iz klinične psihologije. Med leti 1992 in 2025 se je posvetil glasbenemu ustvarjanju (pisal je glasbo za klavir ter manjše komorne zasedbe). Njegova glasba je prvikrat ugledala luč sveta na CD-ju Open Space 38 (2019), kjer je bil posnet njegov Godalni kvartet št. 2 v izvedbi Godalnega kvarteta Mivos. Sedaj je zaposlen na Centru za duševno zdravje Ptuj.
~ ~ ~
Anita Hrast (1972, roj. Lamut) je diplomirala na Ekonomsko-poslovni fakulteti Univerze v Mariboru (oec.) in diplomirala ter magistrirala na Fakulteti za družbene vede Univerze v Ljubljani (univ. dipl. kom., mag. znanosti). Soustanovila in vodila je različne profitne in neprofitne organizacije (Ozara, Verus, IRDO, Nabium …). Je direktorica IRDO – Inštituta za razvoj družbene odgovornosti in že vrsto let predava na Doba fakulteti za uporabne poslovne in družbene študije v Mariboru. V času študentskih let je bila tudi novinarka (MARŠ, Večer, RTV Slovenija, Radio Maribor), ljubiteljsko je takrat pisala pesmi, sedaj pa pravljice.
~ ~ ~
Jože Kos Sine (1959; za neliterarne javnosti Jože Kos Grabar) je po Gimnaziji Miloša Zidanška (danes II. gimnazija Maribor) diplomiral na FAGG–geodezija v Ljubljani. Vzporedno je tam na Filozofski fakulteti študiral sociologijo, večino službenega časa pa nato v Mariboru deloval kot geodet-prostorski planer. V letih 1983–1996 je bil izpostavljeni protagonist mariborske alternativne scene (časopis Kmečke in rockodelske novice, AGD Gustav, MKC Maribor, radio MARŠ …). V letih 1989–1993 je bil urednik MKC Črke. Je pisec z dvema izdanima knjigama kratke poetizirane proze, civilno družbeni aktivist in od l. 2024 upokojenec.
~ ~ ~
Renata Trajbar Kurbus (1970) je diplomirala na Pravni fakulteti Univerze v Mariboru. Zaposlena je v državni upravi. V času študentskih let je ljubiteljsko pisala, njen prvenec še vedno čaka na izdajo. Živi v Lenartu, je soustanoviteljica športnega društva.
~ ~ ~
Bojan Schwentner (1957), rojen v Mariboru, s petnajstimi delal v Siemensu in živel v Munchnu, se vrnil v domovino in končal elektrotehnično šolo ter se zaposlil na IBM v Mariboru. Po stečaju firme začel pisati in objavljati v številnih revijah in časopisih, imel redno rubriko v Večer-u, stripe v Slovenskih novicah, aforizme v Novi reviji, reviji Ampak, Sodobnosti, Mentorju … na radiu in TV. Izdal sedem knjig, dobil nekaj nagrad na razpisih, igral v dveh filmih (Mariborska dvorišča, Pekarna). Leta 2020 ustanovil Društvo aforistov Slovenije, postal njegov predsednik, od lani pa je tudi član Društva slovenskih pisateljev.
~ ~ ~
Breda Slavinec, rojena v Mariboru, pesnica, vodja Javnega sklada Republike Slovenije za kulturne dejavnosti – Območne izpostave Lenart. Do zdaj je izdala pesniški prvenec Pajčevine (MLD, 1994), literarno kaseto Simeon (s soavtorico Stanko Devjak; MKC Maribor, 1996), izšel je tudi prevod prvenca Pajčevine/Paučine v hrvaščino (Filozofska fakulteta v Zagrebu – Katedra za južnoslovanske jezike, 2013). Sodelovala je v projektu Rokerji pojejo pesnike (2014, punk verzija njene pesmi Dav armaja). Objavljala je v Sodobnosti, Literaturi, literarni prilogi revije Mladina, Mentorju, Poetikonu, Dialogih, Locutiu, Katedri, Vpogledih, na Radiu Slovenija in Radiu Maribor ter v raznih mednarodnih antologijah in zbornikih (Anglija, Italija, Avstrija, Madžarska, Srbija, Makedonija, Črna gora, Bosna, Hrvaška). Njene pesmi so prevedene v angleščino, nemščino, italijanščino, madžarščino, makedonščino, srbščino, bosanščino in hrvaščino. Je prejemnica nagrade “Književni branovi” za najboljšo pesem na mednarodnem festivalu Struški večeri poezije (“Струшки Вечери на Поезијата”, Struga, Severna Makedonija, 2015). Nominirana je bila na Natečaju za izvirno slovensko podoknico 2018 v Rušah, na Festivalu erotične poezije (2017, 2018) v Mariboru, nominirana je bila med devet najboljših na mednarodnem festivalu “Književne iskre” v Makedoniji (2022) in na državnem srečanju odraslih literatov “V zavetju besede 2022”. Trenutno živi v Benediktu.

VLJUDNO VABLJENE IN VABLJENI!

Dogodek organizira MKC Maribor – Literarni program MKC Črka. Program MKC Črke finančno omogočajo Mestna občina Maribor in Urad RS za mladino. Dogodek spada v sklop javnih prireditev, ki jih sofinancira Javna agencija RS za knjigo.

Povezava do originalnega članka

DELAVSKO GIBANJE IN SLOVENSKO-NEMŠKE NAPETOSTI V MARIBORU V LETIH 1895–1941: Predavanje doktorskega kandidata Aarona Zidarja z Univerze v Freiburgu
2026-01-22 11:00 | Maribor center / UKM, Gospejna ulica 10, Maribor
Predavatelj bo na podlagi različnih virov osvetlil konflikte in sodelovanje med mariborskimi slovenskimi in nemškimi delavci ter lokalnim delavskim gibanjem. Predavanje bo v angleškem jeziku, povzetek in prosojnice pa bodo prevedeni v slovenski jezik.Na predavanju bodo predstavljeni odnosi med Slovenci in Nemci od devetdesetih let 19. stoletja do začetka druge svetovne vojne.
Ti odnosi so pogosto opisovani kot napeti, predvsem zaradi pojava in krepitve nacionalizmov ob koncu habsburške monarhije, ki so svoj vrhunec dosegli z neslutenim nasiljem v drugi svetovni vojni. V mariborskem socialističnem delavskem gibanju pa je sodelovanje med slovenskimi in nemškimi delavci ostalo korektno vse do začetka druge svetovne vojne.
Predavatelj Aaron Zidar z Univerze v Freiburgu bo na podlagi različnih virov iz več arhivov v Sloveniji in Avstriji, digitaliziranih časopisov in redkih virov Centra za domoznanstvo in posebne zbirke UKM osvetlil konflikte in sodelovanje med mariborskimi slovenskimi in nemškimi delavci ter lokalnim delavskim gibanjem.
Predavanje bo v angleškem jeziku, povzetek in prosojnice pa bodo prevedeni v slovenski jezik.
Dogodek bo potekal v soorganizaciji z Zgodovinskim društvom v Mariboru.
Veseli bomo vašega obiska!

Povezava do originalnega članka

Klasična in električna kitara
2026-01-22 15:00 - 16:00 | Maribor center / Dvorana Union
3. koncert Mladinskega cikla 2025/2026
Igor Leonardi, kitara
Z Igorjem Leonardijem, izvrstnim glasbenikom, mnogostranskim umetnikom in glasbenim pedagogom, sosnovalcem odlične oddaje Muzikajeto, ki je leta 2011 prejela nagrado Viktor za najboljšo mladinsko glasbeno televizijsko oddajo, se podajamo na učno uro iz spoznavanja glasbil. Igor Leonardi je študiral jazz in klasično kitaro na graški Akademiji za glasbo ter prepotoval Azijo in Afriko, kjer se je izpopolnjeval v etno glasbi na različnih strunskih glasbilih, kot so indijski sitar, arabska lutnja ud, turški saz, afriška lovska kitara dusn guni in 24-strunska harfa kora. Sodeloval je s priznanimi glasbeniki z vsega sveta.
Za naše mlado občinstvo je pripravil učno uro o klasični in električni kitari. Prvi del bo posvečen klasični kitari, s katero bo predstavil skladbe iz obdobij od renesanse preko baroka, romantike in klasicizma do flamenka, countryja in slovenske ljudske pesmi. V drugem delu bodo z električno kitaro predstavljeni blues, jazz, rock’n’roll, rock in njegove podzvrsti vse do punka in heavy metala.
Programska knjižica 2025/2026

Povezava do originalnega članka

Kiri komad je že to?
2026-01-22 19:00 - 21:30 | Maribor center / Vetrinjc – BarCoda
Glasbeni kviz v Vetrinjcu⏰ Kviz: 19.00–21.00 (vključno s 15-minutnim odmorom)
📢 Razglasitev zmagovalcev in podelitev nagrad: 21.00
🕺 Voditelja večera: Jerry Blitefield & Chris Russell
Misliš, da poznaš glasbo? Preizkusi svoj sluh — in spomin — na glasbenem kvizu Kiri komad je že to?
Ekipe po dva se bodo pomerile v prepoznavanju pesmi od šestdesetih let naprej. Namigi bodo prihajali v različnih oblikah – kratki zvočni ali video posnetki, pa tudi koščki besedil (tokrat zares!). Točke prinašajo ne le pravilni naslovi, ampak tudi izvajalci, albumi in leta izida. Skratka: kviz za vse, ki poslušate malo preveč pozorno.
Nagrade:
🥇 1. mesto: celoten znesek zbranih prijavnin + vstopnica za koncert po izbiri v Vetrinjcu
🍀 Srečni poraženec: ena naključno izbrana ekipa prejme brezplačno pijačo
Pravila in informacije:
➜ Ekipe sestavljata dva igralca (posamezniki se lahko povežejo tudi na dogodku)
➜ Omejeno število ekip
➜ Prijavnina: 5 € na ekipo (2,5 € na osebo)
➜ Jezik: angleščina

Povezava do originalnega članka

Rudi Bučar kvintet
2026-01-22 20:00 - 21:30 | Maribor center / Dvorana generala Maistra
»To je nekaj najlepšega, kar sem kdaj prebral.«
S temi besedami je Rudi Bučar pospremil stihe Alojza Kocjančiča, istrskega pesnika, ki je v svojo poezijo prelival podobe Istre in zgodbe njenih ljudi. Pesem Kamen, trn, brin je zato nemudoma prelil v glasbo; skladba pa ni le pristala na novem albumu, ki ga bo predstavil na pričujočem koncertu, ampak mu je podarila tudi ime.
Deset novih pesmi se glasbeno razpenja med folkom, bluesom in zborovskimi napevi, vsem pa je skupna prav istrska nota, ki izriše tenkočuten, iskren in globoko čustven Bučarjev poklon temu koščku slovenske zemlje. »Na Istro ne morem gledati objektivno; Istra je moja, tu živim. Že pred časom sem začutil, da je moje poslanstvo, da jo ponesem v svet,« dodaja kantavtor in vsestranski glasbenik, ki v avtorskih skladbah že dve desetletji na edinstven in prepoznaven način uspešno staplja glasbeno izročilo svoje dežele s sodobnimi glasbenimi tokovi.
Gosti na koncertu bodo tudi Mariborski oktet.

Povezava do originalnega članka

Ferdo, veliki ptič 3+
2026-01-23 17:00 | Mala dvorana
Ferdo, veliki ptič 3+

Andreja Peklar / 40 min

Predstava Ferdo, veliki ptič je nastala po istoimenski slikanici brez besed Andreje Peklar, za katero je dobila številne slovenske in mednarodne nagrade, med drugim nagrado Kristine Brenkove, priznanje Hinka Smrekarja, slikanica pa se je uvrstila tudi na častno listo IBBY.
Avtorica zgodbo pripoveduje zgolj skozi podobe, s čimer mladim bralcem omogoča, da jo berejo vsak na svoj način. Brez napisanih besed lahko znotraj izjemnih ilustracij vsakdo najde svoje poudarke in simbole.
Zgodba pripoveduje o Ferdu, ptiču, ki je prevelik za okolje, v katerem živi. Toda Ferdo svoje drugačnosti sploh ne opazi; še več: s pridom jo uporablja, da z njo pomaga manjšim od sebe. Ometa visoke dimnike, pomaga pri gradnji … Prav vsakemu, ki potrebuje njegovo drugačnost, z veseljem priskoči na pomoč. Utrujen in žejen nehote popije vso vodo iz ribnika. Ljudje in živali se ujezijo, hitro pozabijo na njegova dobra dela in ga izženejo iz mesta. Osamljen Ferdo sam tava po svetu in naposled
sreča drobno ptičico, ki mu pomaga napolniti izpraznjen ribnik …
Ferdo, veliki ptič je simbolov polna zgodba o velikosti in majhnosti, velikodušnosti in sebičnosti ter o radosti, ki jo vzbuja medsebojna pomoč.
Režiserka Katja Povše nam v uprizoritvi predstavlja svoje videnje zgodbe skozi oči Potepuhinje. Ta se nostalgično spominja starih časov, ki so jih zaznamovali velik ptič nad krošnjami, otroški smeh v parku in kepice nepozabnega sladoleda …
Predstava je primerna tudi za prvo in drugo triado OŠ

Nakup kart

Povezava do originalnega članka

SobaZaGosteMaribor: Aylin Leipold »Weiter«
2026-01-23 19:00 - 2026-02-20 00:00 | Galerija Alkatrac
23. 1. 2026 ob 19.00, Galerija Alkatraz
SobaZaGosteMaribor: Aylin Leipold »Weiter«
V petek, 23. 1. 2026, te ob 19.00 vabimo v Galerijo Alkatrac, AKC Metelkova mesto na otvoritev razstave rezidenčne umetnice Aylin Leipold z naslovm Weiter. Razstava, ki bo na ogled do 20. februarja je nastala v okviru našega programa SobaZaGosteMaribor v sodelovanju z Markom Faridom, umetnikom, raziskovalcem in predavateljem likovne umetnosti na Central Saint Martins, Univerzi za umetnost v Londonu.

Umetnica o svojem delu zapiše: “Razstava raziskuje spomine na tako imenovano pot gostujočih delavcev v spominih moje družine in družinskih prijateljev. Pot gostujočih delavcev se nanaša na počitniško pot, ki so jo turški, grški in jugoslovanski delavci migranti iz zahodne Evrope uporabljali za vožnjo v svoje domovine poleti. Od 60. let dalje do začetka jugoslovanske vojne leta 1991 so pot, ki je vodila skozi Nemčijo, Avstrijo in današnjo Slovenijo, Hrvaško, Srbijo in Bolgarijo do Turčije, pogosto uporabljale na tisoče družin, ki so se poleti vračale domov. Maribor je bilo eno od mest na poti, skozi katero so vsako leto potovali.”

Aylin Leipold je multidisciplinarna umetnica, ki deluje v Londonu. Njeno delo sega vse od risanja in slikanja do oblikovanja kovine in lesa, grafike, videa in instalacij. Ukvarja se z različnimi vrstami izgube pomena in premiki vrednot, zlasti kadar so te posledica reprodukcije, reprezentacije ali prevajalskih procesov. Najdene slike, besedila in predmeti se spremenijo v nove predmete in prenesejo v nove kontekste – z distancami, vrzelimi in razmiki so umetniška dela odvisna od svojega okolja. Diplomirala je iz nemškega prava, leta 2025 pa je diplomirala iz likovne umetnosti na Central Saint Martins, Univerzi za umetnost v Londonu.

SobaZaGosteMaribor je program Pekarne Magdalenske mreže Maribor, ki od leta 2011 razvija in organizira umetniške rezidence. V letu 2025 ga sofinancira Ministrstvo za kulturo RS, Mestna občina Maribor, podpira ga Vetrinjski dvor, Narodni dom Maribor.

Povezava do originalnega članka

Jazz jam session
2026-01-23 20:00 - 22:00 | Maribor center / Studio
V Mariboru smo že predolgo pogrešali pravi jazz jam session, zato v Vetrinjcu začenjamo z mesečnimi jam srečanji, ki jih bo vodil saksofonist Blaž Švagan. Namen večera je ustvariti odprt prostor za srečevanje glasbenikov, izmenjavo idej in sproščeno glasbeno improvizacijo.
Tokratni jam session bo otvorila zasedba:
• Janez Krevel – kontrabas
• Lovro Mori – bobni
• Benjamin King – klaviature
• Blaž Švagan – saksofon
Po krajšem uvodnem programu so na oder vabljeni vsi glasbeniki, ne glede na izkušnje, ki si želijo sodelovati pri spontanem ustvarjanju, improvizaciji in skupnem muziciranju. Prinesi instrument, ideje in dobro voljo – jazz večer je odprt!

Povezava do originalnega članka

Impro liga: Bitka osebnosti
2026-01-24 20:00 - 22:00 | Maribor center / Mali oder Narodnega doma
Predstavljamo vam BITKO OSEBNOSTI, kjer bomo vsako tekmo v fiktivni dvoboj prezence vrgli dve znani osebnosti. Nabor letošnjih improvizatorjev smo razdelili v dve veliki skupini, glede na njihovo pripadnost eni ali drugi osebnosti. Tako smo dobili MODRO in RDEČO skupino, ki se bosta celo leto v manjših ekipah borili za čast in slavo ekipe in tudi zastopane osebnosti!

Cena vstopnice: 10€ / dijaki, študenti in upokojenci 8€

Povezava do originalnega članka

3cikel v Ve3njcu | Primož Vidovič
2026-01-24 20:00 - 23:30 | Maribor center / Vetrinjski dvor
Trije vikendi, trije vrhunski koncerti!
Vetrinjc je epicenter dobre muzike, zato je prav, da z glasbenim pretresom začnemo že v štartu leta, ko mesto še spi. Prebujali vas bomo s tremi vrhunskimi koncerti:
17. 1. ob 20.00 Ditka trio
24. 1. ob 20.00 Primož Vidovič trio
31. 1. ob 20.00 Julijan Erič Experience
Bolj ko cincaš, manj prišparaš:
“To moram it”: 10 € (do konca decembra).
“Pa dobro, so me prepričali”: 15 € (do koncerta).
“Eh, grem pogledat, če se res tak splača, kot pravijo” : 18 € (na dan koncerta).
Vstopnice so na voljo na šanku in v spletni Coda štacuni
Bonus: Vsako koncertno doživetje bomo pospremili z izbrano pijačo večera.
—————————————

Kantavtor in filozof Primož Vidovič v svojih šansonih, zabeljenih s humorjem in pisano muziko, pripoveduje o usodah in zablodah sodobnosti. Za hudomušne satire in balade, v katerih brez dlake na jeziku dreza v slepe pege dandanašnjika, je prejel številna kantavtorska priznanja, od zlate kante domačega Kantfesta do nagrade srbskega Taktfesta, leta 2023 in 2025 pa se je uvrstil med finaliste Festivala slovenskega šansona.
Na plošči Carmina humana (2024), ki jo predstavlja s harmonikarjem Matjažem Balažicem in tolkalistom Nikom Kostanjevcem ob boku, v naše človeške, prečloveške napake strelja svoje najbolj zasoljene puščice. Viže dišijo po sarajevskih kafanah in dublinskih pivnicah, romajo od Mediterana tja do fjordov Severnega morja, njihove korenine pa segajo v kleno rodno grudo doline Šentflorjanske. Domoljubno svetovljansko, ruralno urbano in pobožno profano iščejo renesanso v našem srednjem veku in se veselijo dobre družbe soiskalcev.

Povezava do originalnega članka

Dogodivščine Zvitorepca, Trdonje in Lakotnika: Trije mušketirji
2026-01-25 11:00 - 12:00 | Maribor center / Dvorana generala Maistra
2. predstava abonmaja Kekec 2025/2026
Napete pustolovščine treh prijateljev, ki v pravljičnem času cestnih roparjev, skritih zakladov in bitk za nasledstvo rešujejo kraljestvo … Spopadajo se s sovražniki, ki naganjajo strah v kosti, a njihov iskrivi duh vedno najde pravo pot iz zagate. Izgubljene dragocenosti, skrivnostne spletke, vratolomni preobrati – nič ni preveč za naše tri junake, zgled pravega prijateljstva in boja za pravično stvar. Elegantni Aramis, modri Athos, uživaški Porth… Ups, ne, pomota. Govorimo pravzaprav o Zvitorepcu, Trdonji in Lakotniku! Vse drugo pa drži.
Želvak Trdonja, lisjak Zvitorepec in volk Lakotnik na oder stopajo naravnost iz stripa znamenitega Mikija Mustra. Letos, 2025., praznujemo stoletnico njegovega rojstva. Ob tej priložnosti se mu poklanjamo tudi v Slovenskem mladinskem gledališču. Matjaž Pograjc z ekipo je Mustrovo mojstrsko risbo, dodelane in sočne dialoge, živopisne dogodivščine in pronicljivi humor gledališko pregnetel s svojevrstnim prepletom mask, dramske igre in videa, vse to pa še glasbeno in koreografsko razgibal. Vsi za enega, eden za vse!
Predstava traja 60 min.
Vsaki predstavi abonmaja Kekec sledi še brezplačna delavnica – ustvarjalnica na temo predstave z mentorji Zavod Mars Maribor.
OPOZORILO: OD 1. DO 7. VRSTE SEDIJO OTROCI, OD 8. DO 17. VRSTE SEDIJO SPREMLJEVALCI. OTROCI LAHKO SEDIJO SKUPAJ S SPREMLJEVALCI OD 11. DO 17. VRSTE ALI NA BALKONU.
Ker želimo otrokom omogočiti nemoteno spremljanje predstave, smo prvih deset vrst v dvorani rezervirali zanje. Spremljevalci lahko sedite od 11. vrste nazaj ali na balkonu, enako velja za spremljevalce, ki želijo sedeti skupaj z otroki. Vljudno prosimo za upoštevanje sedežnega reda in se vam zahvaljujemo za razumevanje.

Povezava do originalnega članka

Pissed
2026-01-25 20:00 | Maribor center / Intimni oder GT22
IntimniOder.GT22
Minca in Barbara se v predstavi sprašujeta o različnih oblikah nuje, njenih vzrokih in posledicah. V vsakdanjih situacijah iščeta napetost med zadrževanjem in izlivanjem in vedno znova ugotovita, da obstaja nešteto razlogov, zaradi katerih smo pissed.
Avtorici in nastopajoči: Barbara Kukovec in Minca Lorenci
Produkcija: Moment
Vstopnice: 8 / 5 / 0 EUR, moment.si/samopostrezna/
Več informacij o predstavi TUKAJ.

Povezava do originalnega članka

Dekoracija sveč in vino
2026-01-27 17:30 - 19:30 | Maribor center / mömax Maribor, Tržaška cesta 14, 2000 Maribor
Dekoracija hišnih sveč s z barvami, okraski in brezplačna degustacija vin.V prijetnem ambientu, ob kozarcu dobrega vina, te vabimo na sproščujočo delavnico Candle Decor & Špricer, kjer bomo barvali na sveče in upočasnili tempo. 🍷
Pod vodstvom mentorice iz HUB28 boš iz naravnega voska izdelal/-a svojo unikatno svečo – po barvi in občutku, ki ti najbolj ustreza. Nežne arome, toplina voska in ustvarjalni proces bodo poskrbeli za popolno izkušnjo. 🤍
Večer bo namenjen sprostitvi, dobri energiji in lepim trenutkom – brez hitenja, brez stresa, samo ti, ustvarjanje in prijetna družba.
Sveča, ki jo ustvariš, bo tvoj mali ritual miru doma ali čudovito darilo. ✨Povezava do originalnega članka

SREČANJE Z AKADEMSKO SLIKARKO ANKO KRAŠNA
2026-01-28 17:00 | Maribor center / UKM, Gospejna ulica 10, Maribor
Ob zaključku njene razstave Jutri, ki nikoli ne pride v Likovnem razstavišču Univerzitetne knjižnice Maribor. Vabimo vas na pogovor z Glazerjevo nagrajenko akademsko slikarko Anko Krašna, ki bo v Univerzitetni knjižnici Maribor ob zaključku njene razstave Jutri, ki nikoli ne pride.
S slikarko se bo pogovarjala kustosinja razstave Marjeta Ciglenečki.
Dogodek soorganizira Center za zaslužne profesorje in upokojene visokošolske učitelje UM.
Veseli bomo vašega obiska!

Povezava do originalnega članka

Predstavitev knjižice Pjotra Kropotkina »Pravičnost«
2026-01-28 18:00 | PEKARNA MAGDALENSKE MREŽE
28. 1. 2026 ob 18.00, Pekarna Magdalenske mreže
Predstavitev knjižice Pjotra Kropotkina »Pravičnost«
V sredo, 28. 1. 2026, te ob 18.00 vabimo v Pekarno Magdalenske mreže na predstavitev novega prevoda nekaterih spisov znamenitega anarhističnega misleca in raziskovalca Pjotra Kropotkina.

Drobna knjižica, ki je izšla v zbirki Iskra pri založbi sanje, nas je ob koncu lanskega leta štirideset let po zadnjem prevodu razveselila s Kropotkinovimi spisi o pravičnosti in morali, davku kot sredstvu bogatenja bogatih, pa o anarhiji, dejanjih osebnega in kolektivnega terorja ter z razmišljanjem, kaj nam je storiti v danih zgodovinskih in družbenih okoliščinah.

Odlične prevode iz izvirnikov v ruskem jeziku je prispeval Aleš Učakar, spremno besedo pa je prispeval antropolog Rajko Muršič. Na pogovoru o aktualnosti anarhistične misli danes in tudi o temeljnih spoznanjih geografa Kropotkina, s katerimi je postavil vzajemno pomoč v naravi ob bok Darwinovim zamislim o naravnem izboru se bo prevajalcu in piscu spremne besede pridružil tudi urednik Založbe Sanje Rok Zavrtani.

Povezava do originalnega članka

Alle Armi
2026-01-28 19:00 | Maribor center / Lutkovno gledališče Maribor, Velika dvorana
K orožju
15+
Teatro Metastasio, Prato, Italija
Gledališče objektov, video, ples, glasba … predstava brez besed o vse bolj pereči temi proizvodnje in trgovine z orožjem. V glavni vlogi – igrače – za igranje vojne. Kot v filmih. Na televiziji. … Naslov “K orožju (Alle armi)” velja tudi kot poziv in vabilo, da poprimemo za orožje… toda kakšno? Predstava se ne osredotoča na vojno ali na posamične konflikte, temveč želi udeležence vključiti v proces ozaveščanja, analize in razmisleka. Ter poziva k družbeni aktivaciji.
Predstava je gostovala v Italiji, Indiji, na Poljskem, Hrvaškem, v Bosni in v Maleziji in se dalje razvija v širši mednarodni projekt.
Projekt Alle Armi je nastal v sodelovanju gledališkega kolektiva Hombre Collettivo ter novinarja in performerja Leonarda Delfantija. Projekt si prizadeva spodbujati kritično ozaveščenost in aktivno sodelovanje občinstva. Poleg predstave projekt vključuje tudi raziskovanje s pomočjo novinarskih praks in organizacijo delavnic. Vsebine so sredstvo za širši skupni razmislek o kritičnem zavedanju delovanja medijev in o njihovi vlogi ter moči v družbi.
Hombre Collettivo je skupina, ustanovljena leta 2019 po izteku lutkovne šole Animateria. Že od začetka eksperimentirala in meša gledališke jezike, raziskuje gledališče objektov, senčno gledališča in pripovedništvo. S predstavo Le città indicibili so začeli ustvarjalno pot, ki se je nadaljevala s Casa Nostra, predstavo, ki je v letih 2020 in 2021 osvojila prestižne nagrade. Leta 2023 je skupina prvič nastopila z Alle Armi, predstavo za odrasle o orožarski industriji, ki je v letih 2024 in 2025 nabrala bogat nabor nastopov na mednarodnih prizoriščih.
Leonardo Delfanti je samostojni novinar. Posveča se gledališki kritiki, kriznemu novinarstvu in kulturni diplomaciji. Diplomiral je iz filozofije na Univerzi v Veroni in iz sodobnega plesa na konservatoriju Trinity Laban v Londonu ter magistriral iz kriznega in vojnega novinarstva na Univerzi v Solunu. Sodeloval je z mednarodnimi organizacijami kot so Evropska zveza novinarjev, UNESCO in Nobelov mirovni vrh in je član iniciative Six Degrees. V preteklosti je deloval tudi kot poročevalec v Armeniji, Gruziji in Kolumbiji. Njegova dela sta objavili univerzi v Bologni in Stanfordu.

Povezava do originalnega članka

Let nad kukavičjim gnezdom
2026-01-28 19:00 - 20:00 | Maribor center / Dvorana generala Maistra
Let nad kukavičjim gnezdom (v izvirniku One Flew Over the Cuckoo’s Nest) temelji na istoimenskem romanu Kena Keseyja in je delo, ki raziskuje temo svobode, duševnih bolezni in avtoritete.
Predstava se dogaja v psihiatrični ustanovi, kjer se srečajo različni liki z različnimi duševnimi motnjami, pod budnim očesom stroge in avtoritarne sestre Ratched. Glavni junak, Randle P. McMurphy, je živahen upornik, ki se prostovoljno vključi v ustanovo, da bi se izognil zaporu. Njegov prihod v institucijo razburljivo vpliva na druge paciente, saj jim prinaša nekaj upanja in zagon za upiranje avtoritetam in boljšim življenjem zunaj. McMurphy se hitro spoprijatelji z večino pacientov, zlasti s preplašenim Chiefom Bromdenom, ki se zaradi svojih težav in družbenih omejitev sprijazni z okoljem. Z njegovim vplivom začnejo pacienti dobivati večjo moč in voljo, da se uprejo sistemu, ki jih je dolgotrajno zadušil. Kljub temu, da McMurphy s svojo neuklonljivostjo in humorjem prinaša energijo v ustanovo, se spopada tudi z nasiljem in manipulacijami sestre Ratched, ki predstavlja simbol brezdušne birokratske moči.
V ospredju predstave so boji med McMurphyjem in sestro Ratched, ki se izostrijo v silovite psihološke igre. McMurphy je simbol upora proti zatiralskim sistemom in iskanja osebne svobode, medtem ko Ratchedova predstavlja represijo, disciplino in nadzor. Drama razkriva napetost med tem, kako lahko posameznik išče svojo svobodo znotraj okvirov družbenih norm in avtoritet ter kakšne posledice lahko prinesejo ti spopadi.
Let nad kukavičjim gnezdom ni zgolj tragična drama – je tudi tragikomedija, ki gledalca večkrat nasmeji, kljub resnim temam, ki jih obravnava. Humor se pojavi v McMurphyjevih živahnih, drznih in domiselnih poskusih, da razveseli paciente in izzove strogo sestro Ratched, pa tudi v nenavadnih situacijah, ki izhajajo iz osebnih lastnosti posameznikov v ustanovi. Ta kombinacija smeha in bolečine daje zgodbi globino: gledalec hkrati začuti resnost represivnega sistema in radost majhnih zmag posameznikov.

Vstopnice: v predprodaji 1. do 10. vrsta 15€, od 10. do 18. vrste in balkon 12€.
Na dan predstave enotna cena 18€

Povezava do originalnega članka

Alexander Gadjiev, klavir
2026-01-28 19:30 - 21:30 | Maribor center / Dvorana Union
3. koncert Komornega cikla 2025/2026
Alexander Gadjiev, klavir
Spored
Claude Debussy: Terasa za opazovalce mesečine, Ondina, Ognjemet (iz 2. zvezka Preludijev)
Maurice Ravel: Žalostni ptiči, Jutranja pesem norca, Dolina zvonov (iz suite Ogledala) Improvizacija
Olivier Messiaen: Poljub deteta Jezusa (iz suite Dvajsetih kontemplacij o detetu Jezusu)
***
Modest Musorgski: Slike z razstave
Goriški pianist Alexander Gadjiev ni umetnik, ki bi po osvojenih nagradah na prestižnem Chopinovem tekmovanju v Varšavi leta 2021 in obilju pozornosti počival na lovorikah. Svoj repertoar poglablja z odločnostjo zrelega umetnika, bleščečo pronicljivostjo in radovednostjo, občinstvo in kritike pa osuplja z izvirnostjo in brezhibnimi interpretacijami. Kritik časopisa Frankfurter Allgemeine Zeitung je zapisal, da Gadjiev na klavirju nemogoče spreminja v mogoče, kritik revije Gramophone pa je občudoval njegov instinkt za improvizacijo in analitično moč (posnetek Gadjieva se je s tem leta 2022 uvrstil med deset najboljših solističnih klavirskih posnetkov po izboru te ugledne revije). Gadjiev nastopa na najuglednejših svetovnih odrih z imenitnimi orkestri in dirigenti, domače mesto pa mu je podelilo častni naziv ambasadorja Evropske prestolnice kulture Gorica 2025.
Gadjiev nas bo na koncertu v Dvorani Union popeljal skozi razkošne zvočne pokrajine in glasbene impresije. Večer bodo odprli trije Debussyjevi preludiji, ki zajamejo čarovnijo luči, vode in ognja. Terasa za opazovalce mesečine se lesketa v nežnem mesečevem siju, medtem ko Ondina iz biserne pene prikliče zapeljivo vodno vilo. Izbor skladbic iz 2. zvezka Preludijev bo zaključil virtuozni tonski ognjemet. Odlomki iz Ravelove suite Ogledala ujamejo melanholijo osamljenih ptic, razposajenost španskih plesnih ritmov in meditativnost doline zvonov. Skozi improvizacijo Alexandra Gadjieva se bo pred nami razprostrl neponovljivi zvočni most in nas popeljal k Messiaenovemu stavku Poljub deteta Jezusa, ki v sijoči harmoniji razgrinja duhovno globino. Po premoru se bomo podali na slovito glasbeno razstavo Modesta Musorgskega. Veličastna Promenada bo skozi mogočne in poetične zvočne slike vodila k monumentalnim Velikim kijevskim vratom.
Pričakuje nas koncert, ki bo na edinstven način zaobjel barve, razpoloženja in impresije.
Programska knjižica 2025/2026
Vstopnice:
Redna cena: 19 €
Upokojenci in invalidi: 11 €
Študenti, dijaki: 5 €
Družinska vstopnica: 17 € (odrasli), 5 € (otrok)
E-nakup abonmaja Komorni cikel

Povezava do originalnega članka

Queer Hangout
2026-01-29 17:00 - 19:00 | Kulturni inkubator
QUEER HANGOUT
Speed friending
Četrtek, 29. januar 2026 // ob 17.00 // Kulturni inkubator
Dogodek poteka v SLO in ANG jeziku.
Pridi na sklepanje novih prijateljstev – po hitrem postopku! Queer hangout začenja leto z novimi energijami, novimi vezmi, novimi prijateljstvi. S speed friending.
“Pa kje pa naj kako družbo spoznam?” je vprašanje, ki si ga postavljamo zelo pogosto. Odgovor je pa dokaj preprost: v četertek, 29. januarja 2026, se ob 17. uri dobimo v Kulturnem inkubatorju in spoznamo nove ljudi ali pa poglobimo že sklenjena prijateljstva.
Dogodek bo voden. Postavljala se vam bodo vnaprej pripravljena vprašanja, na katera boste v parih drug drugemu odgovarjali. Morda bo tudi kakšna mini naloga vmes. Po nekaj vprašanjih boste začeli pogovor z novo osebo. Kot zmeraj, bodo na voljo tudi družabne igre.
Se vidimo!

Come make new friends – fast track! Queer hangout starts the year with new energies, new connections, new friendships. With speed friending.
“Where can I meet new people?” is a question we ask ourselves very often. The answer is quite simple: At the end of the month, January 29th, at 5:00 PM, we will meet at the Incubator and meet new people or deepen existing friendships.
The event will be led. You will be asked prepared questions, which you will answer in pairs to each other. There may also be a mini-task in between. After a few questions, you will start a conversation with a new person. As always, there will also be board games available.
See you there!

Povezava do originalnega članka

Louis Adamič: Orel in korenine
2026-01-29 17:00 - 19:00 | Maribor center / Studio
Pogovor ob predstavitvi integralne izdaje knjige
Vabljeni na mariborski pogovor ob integralni izdaji knjige Louisa Adamiča Orel in korenine. Doslej smo to prelomno delo o ljudeh in svetovnopolitičnih okoliščinah jugoslovanskega narodnoosvobodilnega boja in revolucije ter o ameriški notranji in zunanji politiki, zlasti povezavi med kapitalizmom, liberalizmom svobodnega podjetništva in fašizmom, imperializmom ter taktiko netenja vojnih žarišč in političnega sovraštva, brali le v zelo okrnjeni obliki. Manjkal je osrednji del rokopisa »Igra šaha med potresom«, ki je bil zaradi skrajno zaostrenih političnih razmer izločen že v ameriški izdaji, nato pa še v slovenski. Novi prevod poslednjega, posthumno izdanega Adamičevega dela je tudi v mednarodnem merilu prva integralna izdaja.
V pogovoru o zgodovinskih in še vedno zelo aktualnih tematikah knjige bodo sodelovali prevajalka Mojca Dobnikar, zgodovinar dr. Božo Repe, sociolog in filozof dr. Lev Kreft ter avtor spremne besede, literarni zgodovinar, filozof in publicist Blaž Gselman.
Adamičev biograf in raziskovalec njegovih del dr. John Enyeart je takole poudaril pomen knjige: »Adamičeva poslednja priložnost, da svet opozori na svojo naklonjenost protifašistični revoluciji, osredotočeni na odpravo rasizma, etnocentrizma in kolonializma.«
V skrajno zaostrenih političnih razmerah v svetu in ZDA v petdesetih letih je bila knjiga usodna za Adamičevo življenje, poudarja strokovna sodelavka knjige dr. Janja Žitnik Serafin: »Primerjava med ameriško izdajo tega dela in najpopolnejšo ohranjeno rokopisno verzijo pojasnjuje večino vprašanj, povezanih s končno redakcijo knjige in dejansko vsebino neobjavljenih delov rokopisa. Vsi osnovni podatki o tem, kateri pisateljevi ideološki koncepti so bili v letih 1950–1951 pravzaprav politično najbolj sporni in zanj tudi usodni, so razvidni prav iz neobjavljene rokopisne različice knjige. Ta del rokopisa namreč še danes predstavlja eno najbogatejše dokumentiranih socialno-kritičnih del z omenjeno tematiko, predvsem pa tudi eno najodločnejših doslej neznanih ameriških protivojnih in protimarkatističnih besedil iz tega obdobja.«
Več o knjigi: Louis Adamič, Orel in korenine

Povezava do originalnega članka

Ustvarjalna Offline delavnica
2026-01-29 17:30 - 19:30 | Maribor center / Brew Pub Maribor, Splavarski prehod 5a
Vabljeni na delavnico ulivanja izdelkov iz naravnega mineralnega materiala! V sproščenem ambientu boste ustvarili dva izdelka, se poigrali z naravnimi pigmenti ter spoznali različne tehnike barvnega ustvarjanja.  Predznanje ni potrebno.
Si želite ustvarjalnega oddiha in sproščenega večera v dobri družbi? Pridružite se ustvarjalni delavnici ulivanja izdelkov v kalupe iz naravnega mineralnega materiala, ki bo potekala v Brew Pub Maribor v četrtek, 29. januarja, od 17:30 do 19:30. Na delavnici boste pod strokovnim vodstvom mentorice Jane spoznali, kako se pravilno pripravi material za ulivanje, kako uporabljati naravne pigmente ter kako z različnimi tehnikami ustvarjati zanimive barvne učinke.
Vsak udeleženec bo ustvaril dva različna izdelka, ki ju bo po koncu delavnice lahko odnesel domov – kot lep spomin ali unikatno darilo. Delavnica poteka v sproščenem in prijetnem vzdušju, zato je primerna za vse – predznanje ni potrebno, le radovednost in želja po ustvarjanju.
Za piko na i vsakega udeleženca počastimo tudi s pijačo.
Privoščite si večer, kjer se prepletajo kreativnost, naravni materiali in dobra atmosfera.

Povezava do originalnega članka

Milanka Fabjančič in Cosimo Miorelli: Hobotnica banana mišmaš in Moby Dick City Blues
2026-01-29 18:00, 2026-01-30 13:00 - 18:00 | OBRAT
29. 1. 2026 ob 18.00, OBRAT
Milanka Fabjančič in Cosimo Miorelli: Hobotnica banana mišmaš in Moby Dick City Blues
V četrtek, 29. 1. 2026, te ob 18.00 vabimo v OBRAT – prostor umetnosti in participacije na odprtje razstave, ki jo v okviru projekta “Živel strip! Živela animacija” pripravlja Stripburger.

Razstava bo v OBRATU na ogled vsak delavnik med 13.00 in 18.00 do 27. 2. 2026.

Projekt Živel strip! Živela animacija! je namenjen predstavitvi sodobnih stripovskih avtorjev in animatorjev ter popularizaciji stripovske kulture in animiranega filma med mladimi. V Sloveniji poteka že 22. leto. Tudi tokrat predstavljamo 2 avtorja s področja stripa in animacije, iz Slovenije in Italije, katerih dela služijo mladim (osnovnošolcem in srednješolcem) v navdih pri aktualnem stripovskem natečaju, ki se izteče 12. marca 2026.

Italijanski stripovski avtor COSIMO MIORELLI se predstavlja s stripovsko interpretacijo kultnega romana Moby Dick, MILANKA FABJANČIČ pa z animiranim filmom Hobotnica banana mišmaš. Obe deli na svojstven način prikazujeta aktualno družbeno realnost.

Milanka Fabjančič: Hobotnica banana mišmaš

Risani animirani film Milanke Fabjančič Hobotnica banana mišmaš (8 min, 2023, produkcija ZVVIKS) je poetična pripoved o prijateljstvu in sprejemanju različnosti. Film je iskrivo in živahno popotovanje skozi dve različni življenjski poti Mile in Mare, ki ju skozi desetletja bogati in napaja prijateljska ljubezen. Gre za toplo zgodbo o dveh junakinjah, njun odnos pa je grajen na avtoričinem odnosu s sestro in najtesnejšimi prijateljicami ter vsebuje elemente znanstvene fantastike, ki se prepletajo z občutki nostalgije in hkrati referencami na družbeno sedanjost. Nenazadnje pa zgodba poudarja veselje do življenja in igrivost, kljub tisoč in eni prepreki.

Za delo Milanke Fabjančič je značilno spogledovanje s starejšo estetiko animiranih filmov, v katero vpenja izredno karakterno risbo s poudarjeno anatomijo. Razstava je zasnovana ambientalno z izpostavitvijo in povečavo glavnih likov ter izbranih prizorov. Na razstavi bomo na ogled postavili risbe, ki so kombinacija svinčnika ter računalniške obdelave, skice iz omenjenih del ter tudi predmete, ki so ‘del scenografije’ v filmu. Obiskovalci si bodo lahko ogledali celoten animirani film.

Cosimo Miorelli: Moby Dick City Blues

Delo Cosima Miorellija Moby dick city blues (Eris Edizioni, 2024), ki ga je risar soustvaril s scenaristom Marcom Gnaccolinijem, predstavlja sodobno interpretacijo in hkrati tudi svojevrstno dekonstrukcijo literarne klasike, epskega romana Moby Dick ali Kit (1851), ki ga je napisal ameriški pisatelj Herman Melville. Zgodba je premeščena v aktualni čas in prostor, kjer se s perečimi tegobami (multietična družba, onesnaževanje, globalizacija, migracije …) prepletata avtorjevo vizionarstvo in fantazija. V sodobni stripovski priredbi romana morje postane multietnično velemesto z letečimi kiti, nebom, polnim strupenega dima, kjer vladajo prikazni, zapuščene stavbe, dezorientacija in pomanjkanje denarja. To je brezmejni svet, v katerem so razdalje izginile, zato mesta, kot so Benetke, Berlin, Carigrad, Dublin in Hanoj, sobivajo eno ob drugem. Kiti, ki letijo po zraku in kot svetloba režejo skozi strupeni dim in privide izkrivljene resničnosti, pa poosebljajo upanje, sanje, želje, hrepenenje …, iskanje svojega prostora pod soncem.

Na razstavi bodo iz stripa, ki je nastal v digitalni tehniki in slikarski maniri z izrazitim občutkom za oblikovanje atmosfere, na ogled posamezni prizori, ki se pogosto raztezajo čez 2 soležni strani.

Cosimo Miorelli je tudi uveljavljen digitalni risar in performer, ki združuje (digitalno) slikanje v živo z zvokom in pripovedjo. Na razstavi bomo prikazali tudi posnetek slikanja v živo, iz katerega je razviden njegov proces dela.

MILANKA FABJANČIČ (1981, Ljubljana)

je akademska slikarka, ki ustvarja na področju ilustracije, oblikovanja in animacije. Ilustrirala je številne slovenske knjige, v produkciji ZVVIKS pa ustvarila dva animirana filma: Liliana (2019) in Hobotnica banana mišmaš (2023). Milanka Fabjančič je hkrati scenaristka, režiserka in glavna animatorka svojih animiranih filmov. Za animirani film Liliana je med drugim prejela vesno za najboljši animirani film na FSF 2019, na IFFNY 2021 v New Yorku pa nagrado za inovacijo v animiranem filmu. Animirani film Hobotnica banana mišmaš je bil 2024 nagrajen s častno omembo žirije na SEEfestu v Los Angelesu v ZDA, letos pa z nagrado za najboljšo režijo v animaciji na festivalu Canberra Short film v Avstraliji. Spletna francoska serija Pastish (2022), katere glavna animatorka je, pa je bila nagrajena kot najboljša spletna serija leta 2023 na festivalu Marseille Web Fest. Trenutno pripravlja svoj tretji avtorski animirani film, ki bo predvidoma na ogled leta 2028. Kot docentka poučuje zgodboris na Akademiji umetnosti (UNG) ter ilustracijo na Akademiji za likovno umetnost in oblikovanje v Ljubljani.

Njeno delo tako na področju ilustracije kot animiranega filma označuje virtuozna risba, ki jo večinoma ustvarja s svinčnikom na papirju. Zgodbe, ki temeljijo bodisi na odnosu glavnih likov bodisi na njihovem določenem medsebojnem občutku, razvija s skiciranjem posameznih prizorov.

COSIMO MIORELLI (1986, Biella, Italija)

je risar in digitalni slikar, ki najraje slika v živo. Živi in dela v Berlinu ter se ukvarja z ilustracijo, stripi, animacijo in digitalnim slikanjem v živo, pri čemer pogosto sodeluje z igralci, pisatelji in glasbeniki. Z metodo, ki jo je razvil med slikanjem v živo, ustvarja tudi animirane videe za muzeje in dokumentarne filme. Ilustriral je številne naslovnice za Il Narratore Audiolibri in detektivske romane založbe Marsilio, pa tudi dve knjigi Paola Rumiza, La Regina del Silenzio (založba La Nave di Tese) in Canto per Europa (založba Feltrinelli). Svoje stripe je objavil pri različnih založbah.

Povezava do originalnega članka

Večer v živo: Martin Golob
2026-01-29 18:00 - 20:00 | Maribor center / Dvorana generala Maistra
Nakup vstopnic ni mogoč na blagajni Narodnega doma. Za več informacij se obrnite na organizatorja: Večer
Martin Golob: Popotnica za dobro leto
Martin Golob je priljubljen duhovnik. S svojim srčnim in preprostim pristopom odpira srca vsem generacijam. Radi ga imajo verniki in tudi ostali. Je duhovit in prodoren mislec, ki spodbude za življenje začini s humorjem. Na januarskem Večeru v živo bomo z njegovimi navdihi postavili temelje za polno, mirno, uspešno in pozitivno leto.
Na Večeru v živo bomo izvedeli:

kako se soočati z izzivi in težjimi obdobji v življenju,
kako najti notranjo moč,
kako najti veselje,
kako se pozitivno naravnati, da bo leto izpolnjujoče in svetlo,
kaj narediti, ko nas obide malodušje in preplavijo temne misli,
in še veliko navdihujočih misli spodbud za dober start v novo leto.

DUHOVNE IN ŽIVLENJSKE SPODBUDE
Naročniki Večera na prodajnih mestih Eventima popust uveljavite s potrdilom o zadnji plačani naročnini. Kupci preko spleta prinesite potrdilo s seboj na dogodek.
Na dogodku ne bo prodaje vstopnic, zato prosimo, da si jih zagotovite vnaprej.

Povezava do originalnega članka

Ladakh
2026-01-29 19:00 - 22:00 | Maribor center / Večnamenska dvorana
Ladakh je gorata dežela visoko v indijski Himalaji. V smeri od vzhoda proti zahodu jo preči ena izmed velikih azijskih rek – reka Ind. Zaznamujejo jo visoki prelazi, zelene doline in soteske ob ledeniških pritokih Inda, kristalno čista jezera ter majhne vasice. Pokrajina je surova, a hkrati neverjetno lepa. Je dežela tibetanskega budizma. Pravijo ji tudi Mali Tibet.
Srce te večstoletne kulture so stari, vendar še vedno delujoči samostani. Domačini so srčni, njihov ritem življenja po vaseh je počasen, v skladu z naravo in budizmom. Popotnik bo tukaj našel mir in tišino, čas zase in svoje misli.
Dežela te skorajda prisili, da se umiriš in globoko vdihneš ob neverjetnih razgledih, ki jih boš doživljal.

Povezava do originalnega članka

Coprnica Dragica 3+
2026-01-30 17:00, 2026-01-31 10:00 | Mala dvorana
Coprnica Dragica 3+

Metka Damjan, Aja Kobe in Svetlana Patafta po motivih slikanice Marijane Jelić / koproducent Teatar Puna kuća, Zagreb / 35 min

Nekoč pred davnimi davnimi časi je tukaj bilo … morje. Skrčilo se je v reko, ob reki pa je zraslo mesto. V mestu so ljudje, prav tako kot danes, mislili in počeli čuda zanimivih reči. In s čim se je ukvarjala Dragica, da je bila oklicana za coprnico?
Dragica je odlična zeliščarica in zdravilka. V naravi nabira zdravilne rastline ter iz njih pripravlja čaje, sirupe, tinkture in druge zdravilne pripravke. Kopriva, kamilica, regrat, meta, sivka, žajbelj, materina dušica, trpotec in bezeg so med bolj pogostimi. V srednjem veku, kamor se umešča naša predstava, ljudje v glavnem niso razumeli moči zelišč in so zeliščarice krivično obtožili čarovništva oziroma coprništva. Danes pa zelišča dnevno uporabljamo za zdravje ali kot začimbo, ne da bi
nam kdo očital čarovništvo.

Nakup kart

Povezava do originalnega članka

Chris Eckman
2026-01-30 20:30 - 21:30 | Maribor center / Mali oder Narodnega doma
Chris Eckman je v devetdesetih dosegel svetovno slavo kot pisec, pevec in frontman priznane ameriške rock skupine The Walkabouts.
Bili so eni prvih, ki so snemali za legendarno založbo Sub Pop, s katero je posnel 13 studijskih in 4 plošče v živo ter odigral stotine koncertov po vsem svetu. Skupina je sodelovala z glasbeniki, kot so Brian Eno, Peter Buck (R.E.M.), Warren Ellis (Nick Cave/Dirty Three), The Tindersticks, Mark Lanegan in z mnogimi drugimi. V poznih devetdesetih letih se je njihova skladba The Light Will Stay On uvrstila na pop/rock lestvice po vsej Evropi.
Tudi ni skrivnost, da je Eckmanov stalni naslov že vrsto let v Ljubljani in da od tam vodi založbo Glitterbeat, ki je prejela nešteto nagrad in že vrsto let slovi kot najboljša založba “world music” glasbe.
Medtem je Eckman posnet že šest samostojnih albumov, pri čemer je plošča Where the Spirit Rests leta 2021 prejela prestižno nagrado nemških kritikov (Preis der Deutschen Schallplattenkritik). To ni jazz v klasičnem pomenu, temveč prvovrstni folk-rock, ki govori v jeziku sodobnega jazza: skozi atmosfero, interpretacijo in svobodno gradnjo kompozicij.
Eckmanova glasba temelji na odprtosti, sprotnemu odzivu in subtilni interakciji – njegove introspektivne pesmi pa tako dobijo nov prostor, kjer melodija, dinamika in tišina dihajo v dialogu. Eckmanovi albumi so intimni portreti sveta, ki razpada – in človeka, ki v njem še vedno išče lepoto; pri čemer jo Eckman zadnje čase najde nikjer drugje kot … v Sloveniji. Njegov glas zlahka umestimo med največje, v tradicijo Boba Dylana, Toma Waitsa, Neila Younga – v slovenskih merilih pa v tradicijo Tomaža Pengova in Vlada Kreslina. Ko ga enkrat zaslišite, je kot tatoo – zleze vam pod kožo in nikdar več ga ne spravite stran!

Povezava do originalnega članka

Križec-krožec v glini z Anjo Kozel
2026-01-31 10:00 - 13:00 | Maribor center / Izba
Na delavnici se bomo igrali in ustvarjali hkrati. Iz mehke gline bomo oblikovali svojo igro križcev in krožcev ter jo okrasili po lastni domišljiji. Delavnica spodbuja igro z rokami, občutek za obliko in veselje do ustvarjanja. Nastala bo posebna glinena igra za domače igranje in prijetno druženje.
Zakaj se udeležiti delavnice?

Ustvarite svojo igro križec–krožec iz gline.
Spoznate delo z glino na igriv in sproščen način.
Spodbujate domišljijo in ročne spretnosti.
Uživajte v ustvarjanju in prijetnem druženju.

Sobotne delavnice za družine pod skupnim imenom Sobota za družbo ponuja obiskovalcem tudi igralni kotiček z igrami za najmlajše ter ustvarjalne priložnosti za mlade in odrasle. Za dobro počutje bomo poskrbeli s čajem, kavo in kakšno kulinarično posebnostjo. Naj bo vzdušje ustvarjalno, domačno in polno navdiha. Dodatno ponudbo pijače lahko preverite tudi v Vetrinjc – BarCoda, ki bo odprt v času MARSovih ustvarjalnih sobot.
Prijave: Zaradi omejenega števila mest vas prosimo, da se predhodno prijavite s plačilom kotizacije. Mesto si zagotovite s predhodnim nakupom vstopnice na spletni strani MARSa www.marsmaribor.org
Prispevek: 5,00 EUR z DDV / posamična (1 odrasel in 1 otrok). Materiali so vključeni.
Dogodek organizira Zavod MARS Maribor skupaj z ustvarjalkami in ustvarjalci ter drugimi partnerji s finančno podporo Mestne občine Maribor – program kultura: MARSov interdisciplinarni kulturno-vzgojni program.
Več: info@marsmaribor.org, http://www.marsmaribor.org/
O mentorici
Anja Kozel je leta 2011 zaključila V. stopnjo izobraževanja na Srednji šoli za oblikovanje v Mariboru, smer Tehnik uporabnih predmetov. Po uspešno zaključeni srednji šoli se je odločila za študij na Pedagoški fakulteti v Mariboru, smer Likovna pedagogika (UNI), kjer je leta 2015 diplomirala. Od januarja 2025 ima registrirano osebno dopolnilno delo in izdeluje unikatne keramične izdelke, ter keramične izdelke po naročilu. Kot prostovoljka je že trikrat sodelovala na festivalu Art kamp, kjer je pridobila pomembne izkušnje in vpogled v izvedbo likovnih in ustvarjalnih programov. Veseli jo kreativno delo in delo z mladimi, kar jo je tudi navdihnilo za pisanje magisterija na področju Likovne pedagogike.

Povezava do originalnega članka

Janezi 2
2026-01-31 17:30 - 19:00 | Maribor center / Dvorana generala Maistra
Nakup vstopnic ni mogoč na blagajni Narodnega doma. Za več informacij se obrnite na organizatorja Popup teater.

Četrti tradicionalni FestiValček smeha na največji slovenski turjeni. Po treh razprodanih dvoranah Tivoli se JANEZ Avdić in ekipa odpravljajo na enkratno turnejo.

Ponovno bodo poskrbeli za več kot 2 uri smeha.

Povezava do originalnega članka
